b"\n_START_ARTICLE_\nLlu\xc3\xads III Gonzaga\n_START_SECTION_\nOr\xc3\xadgens familiars\n_START_PARAGRAPH_\nVa n\xc3\xa9ixer el 5 de juny de 1412 a la ciutat de M\xc3\xa0ntua sent el fill primog\xc3\xa8nit de Joan Francesc I Gonzaga i Paola Malatesta. Fou n\xc3\xa9t per l\xc3\xadnia paterna de Francesc I Gonzaga i Margarida Malatesta, i per l\xc3\xadnia materna de Malatesta Malatesta.\n_START_SECTION_\nAscens al poder\n_START_PARAGRAPH_\nA la mort del seu pare, ocorreguda el setembre de 1444, fou nomenat marqu\xc3\xa8s de M\xc3\xa0ntua. Continu\xc3\xa0 la tradici\xc3\xb3 familiar, servint com a condottiero pels Visconti de Mil\xc3\xa0 l'any 1446, si b\xc3\xa9 l'any seg\xc3\xbcent es pos\xc3\xa0 al servei de la Rep\xc3\xbablica de Ven\xc3\xa8cia i la Rep\xc3\xbablica de Flor\xc3\xa8ncia contra Mil\xc3\xa0._NEWLINE_El 1450 fou nomenat cap d'un ex\xc3\xa8rcit d'Alfons el Magn\xc3\xa0nim a la Llombardia amb el prop\xc3\xb2sit principal de conquerir territoris per a si mateix, per\xc3\xb2 Francesc I Sforza el va conv\xc3\xa8ncer novament amb la promesa de les possessions de Lonato, Peschiera i Assola, antics territoris de M\xc3\xa0ntua que en aquells moments estaven sota control veneci\xc3\xa0. Ven\xc3\xa8cia r\xc3\xa0pidament saquej\xc3\xa0 Castiglione delle Stiviere i feu pos\xc3\xa0 el germ\xc3\xa0 de Llu\xc3\xads, Carles Gonzaga, en contra d'ell._NEWLINE_El 14 de juny de 1453 Llu\xc3\xads III venc\xc3\xa9 a les tropes de Carles a Goito, per\xc3\xb2 les tropes venecianes sota la guia de Niccol\xc3\xb2 Piccinino van impedir qualsevol intent de reconquistar Assola. El Tractat de Lodi de 1454 va obligar a Llu\xc3\xads a restituir tots els territoris conquistats i a renunciar definitivament a les tres ciutats, revent a canvi les terres del seu germ\xc3\xa0 a la mort d'aquest sense fills leg\xc3\xadtims el 1478._NEWLINE_El moment de m\xc3\xa0xim prestigi de M\xc3\xa0ntua va ser durant la realitzaci\xc3\xb3 del Concili de M\xc3\xa0ntua, celebrat a la ciutat des del 27 de maig de 1459 fins al 19 de gener de 1460, convocat pel papa Pius II per a llan\xc3\xa7ar una croada contra els otomans, que havien conquistat Constantinoble uns anys abans. El 1460 Llu\xc3\xads va nomenar Andrea Mantegna artista de la cort i va cridar a M\xc3\xa0ntua a arquitectes del calibre de Lucca Fancelli i Leon Battista Alberti._NEWLINE_A partir de 1466 va estar m\xc3\xa9s o menys de manera constant al servei dels Sforza de Mil\xc3\xa0._NEWLINE_Llu\xc3\xads III va morir a Goito el 12 de juny de 1478, durant una epid\xc3\xa8mia de pesta, i fou sepultat posteriorment a la Catedral de M\xc3\xa0ntua."